b'\n_START_ARTICLE_\nFont i safareig del Pedr\xc3\xb3\n_START_SECTION_\nDescripci\xc3\xb3\n_START_PARAGRAPH_\nSituat a l\'oest del nucli antic de la poblaci\xc3\xb3 de l\'Escala, als peus del puig del Pedr\xc3\xb3, davant l\'avinguda Llu\xc3\xads Companys i formant cantonada amb el carrer de l\'Empord\xc3\xa0._NEWLINE_Conjunt de planta rectangular format per la font pr\xc3\xb2piament dita i, al seu costat, el safareig p\xc3\xbablic. Ambdues estructures es troben a un nivell inferior respecte al nivell de circulaci\xc3\xb3 actual del carrer. La font est\xc3\xa0 formada per un cos rectangular que presenta un gran arc de mig punt al frontal, per accedir als brolladors. Est\xc3\xa0 bastit amb carreus de pedra ben desbastats lligats amb morter de cal\xc3\xa7, damunt d\'una l\xc3\xadnia d\'imposta motllurada. A l\'interior, l\'aigua brolla a trav\xc3\xa9s de tres sortidors instal\xc2\xb7lats en un banc d\'obra. Al frontal s\'hi pot llegir l\'any de construcci\xc3\xb3, "1736", i el lema "SI OBRES,TANCA". A trav\xc3\xa9s d\'una canal situada al paviment, l\'aigua s\'escola per sota del carrer cap a la desembocadura del rec Ter Vell. A la font s\'hi accedeix mitjan\xc3\xa7ant unes escales d\'obra, situades a peu del carrer._NEWLINE_Al costat sud de la font, separat per una tanca de pedra i morter, hi ha el safareig. De planta rectangular i amb unes mesures for\xc3\xa7a grans, el safareig est\xc3\xa0 bastit amb carreus de pedra ben desbastats, amb les peces superiors esbiaixades per facilitar el rentat. Envoltant el per\xc3\xadmetre hi ha una canalitzaci\xc3\xb3 que recollia l\'aigua sobrant, i la condu\xc3\xafa cap enfora, a trav\xc3\xa9s del mur de pedra. A l\'extrem sud, el safareig presenta un dip\xc3\xb2sit a manera d\'abeurador.\n_START_SECTION_\nHist\xc3\xb2ria\n_START_PARAGRAPH_\nLa font fou bastida l\'any 1796, prop del cam\xc3\xad d\'entrada al poble de l\'Escala, sota el conceptes sanitaris promoguts per la il\xc2\xb7lustraci\xc3\xb3. Aquesta aigua provenia de la Fornaca, a un quil\xc3\xb2metre i mig, mitjan\xc3\xa7ant una canalitzaci\xc3\xb3 subterr\xc3\xa0nia amb un sistema de decantaci\xc3\xb3. Deu pilars de pedra en l\xc3\xadnea recta marcaven el curs i feien de respirador perqu\xc3\xa8 l\'aigua pogu\xc3\xa9s circular._NEWLINE_L\'any 1887 es construeix el rentador a tocar el rec del Mol\xc3\xad per aprofitar l\'aigua corrent._NEWLINE_Finalment, l\'any 1916, l\'alcalde Joan Baptista Gou i de Palol, inaugura l\'aigua corrent a la vila._NEWLINE_Encara avui en dia es pot apreciar sobre la font la inscripci\xc3\xb3 "Si obre, tanca" amb la data "1796".'